مَساء / صَباح البَراطم
[ هههههههه أمَزح أمزح ..] ..
عاد فَجأة المَوضة البَرطومية أصَبحت لا تَفارق بناتنا باللقطات الفُوتوغرافية ، وَ الله أعلم متى نرجع لبؤ خاتم سُليمان !!
( كَن الشفايف المَزمومة بدت تَرجع يمكن لا زاد الزحف الكوري تَسود ، لأن هُم ماشاء الله ما تَركوا ذا الشيء من ثقافتهم )
يمكن الكثير منكم سمع بماركة Hourglass ( الساعة الرملية) تنطق آور قلاس حرف H سايلنت ماينطق ،لأن كثير أسمعهم يقولون هورقلاس
أكثر شي إنشهر عندهم البلاشرز وَ اللمعه
تقول كريسا جينس إنها ملت من عدم توفر بعض المنتجات بشكل واضح ببعض ماركات التجميل فحبت تجمع وَ تبتكر هالشغلات بماركة خاصة فيها
أتوقع عشان تعرف الماركة لازم تعرف خطهم وَ توجههم ، هالماركة تميل بمنتجاتها بشكل عام للماكياج الغير مُتكلف وَ الأقرب للطبيعي على البشرة وَ اللي يعكس الضوء بشكل خاص
طبعاً تصنف من الماركات الفاخرة إللي تعليبهم له هوية خاصة وَ شكل تميزوا فيه عن غيرهم
[ لابوهم من تعليب عذاب يطبع بسرعة ]
جد مادري ليه ماركات التجميل مُصرين على العبوات اللميعه أو السوداء !!
مايدرون إن الماكياج أغلبه دهني أو بودري يوسخ هالعلب وَ يسبب لبعض أصحاب القلوب الضعيفه وِسواس قهري
مرات لما أشوف ماكياج بعض البنات أحس بيجيني جلطة من كمية التطبيع إللي بالعلبه وَ كمية المستحضرات اللي لازقه بها ( طمنوني وَضعي طبيعي وَ لا حاله خاصة )
المُهم الثرثرة إللي فوق مو عشان أتفلسف علي رُوسكم لأن التدوينة قصيرة وَ نقطة فحبيت أهذر شوي
Hourglass
Femme Nude Lip Stylo
من فترة نزلوا مجموعة أرواج نيود من آور غلاس ، لفتتني صراحة خاصة إني من عُشاق الأرواج بهاللون وَ هي لها نصيب الأسد من أرواجي بحكم إني عاشقة للسموكي
المجموعة عبارة عن ٦ أرواج على شكل قلم ينبرم بقوام ساتيني كريمي بتغطية فُل كفرج ، تشمل أكثر من تون مرتبة حسب الآرقام
رقم ١ : وردي لحمي باهت
رقم٢ : بيج لحمي ضارب علي عسلي وَ السحنة دافئة
رقم ٣: وردي متوسط لحمي ضارب علي بنك أكثر
رقم ٤: وردي بيج ضارب على روز
رقم ٥: مشمشمي ذهبي الوحيد إللي فيه لمعة شيمر
رقم ٦: لحمي على موف
لايغركم تفصيل الألوان ، ألوانهم قريبه من بعض بس التون يختلف وَ لا فعلياً مافي فرق كبير مره بالدرجات
طبعا ماشريتهم كلهم شريت الألوان إللي حسيتها قليل عندي
شريت رقم ٤ النود على روز ( اللون عاليسار )
وَ شريت رقم ٦ النود على موف ( اللون عاليمين )
سَعر المُنتج : ٣٠ دُولار حول ١١٢ ريال بدون التاكس ( ضريبة )
أماكن التوفر : سيفورا أمريكا ، وَ ببريطانيا بجون لويس وَ هارفي نيكلز
مو مَوجودة بأي دولة عربية
مَواصفات المُنتج ،'
• خالي من الباربين
• خالي من الفثلات
• كروليتي فري ( غير مُجربة على الحيوانات )
• خالي من الزيوت المعدنية
• خالي من العطور
مَظهره عالشَفايف ،'
عفكرة صَورهم غير مُطابقة ١٠٠ ٪ للونه عالطَبيعة مُمكن مستخدمين فيلتر ، مُمكن مَستخدمين مُحدد الله أعلم بس هو فيه ترطيب واضح
هذا طلع قوامه كأنه مات وَ هو كريمي ساتيني ، بس فيه بنات مَسويين ريفيو عنه باليوتيوب شَوفوه لو حابين
حبيت قوامه ، سهل المد شمعي نوعاً ما بس الإحساس الشمعي يختفي بعد ربع ساعة وَ تحسينه مرطب غني ، تغطيته جيدة بس مو مُمتازة مُو مثل وصفهم بإنه فُل كفرج
ثباته مو لهناك يعني يتلاشي بعد ٤ ساعات تقريباً
بنفس الوقت مظهره طبيعي على الشفايف يعطي الشفايف نداوة وَ يعطيها شبه إمتلاء ندي أو إنعكاس للمعة مو واضحة
هو مُش لا نافخ وَ لا بلمبر بس من الترطيب وَ من كثر ما هُو غني فيوحي بذلك
– هل يَستحق الإقتناء ؟!
هو عَجبني وَ خاصة رقم ٦ لونه كأنه كَدمه ، إللي يَحب أرواج نادين نسيب نجيم من نفس الدَرجات تقريباً
طبعاً اللون أكيد راح يظهر حسب لون بَشرتك
سعره ٣٠ دُولار بدون ضريبة وَ ماك برضو بدون ضريبة ١٧ دُولار
يعني تخيلوا لو البراند فتح عندنا أكيد بيكون دبل ماك بيوصلونه لـ ٢٠٠ ريال ، فأنا ما أشوف لا القَوام يستحق وَ لا اللون
يعني أي لون نيود مُمكن تحصلونه بأي ماركة مافيه تَفاضل ، لأنه مُش لا لون صَعب وَ لا يسيح وَ لا يخربط مثل لو بنتكلم عن الألوان التَوتيه
جَوابي ما يَستحق ، وَ أنا شَريته لأني أحب التَجارب بس ما راح أرَجع أشتريه بقد ما هُو حلو
بالرُغم قلت لصَديقة لي إشتريه لأنه عَجبني وَ لأن أعرف إن هَي مُدمنة شَراء وَ تحب تَجرب ، بس لو غير نَظامها ما راح أنَصحهم به
فيه ناس يهتمون إنهم ياخذون الشَغلات إللي يحتاجونها وَ بس ، يعني إللي بَتشوفه عندي وَ بتطير تبيه ، أقولكم لأ
لكن اللون رَقم ٦ هُو المُميز وَ أحسه يليق للبشرات ذات اللون المُتوسط وَ طلوع وَ الله أعلم هذا حسب تصوري وَ هو أغمق درجة بالمَجموعة
اللون رَقم ٤ حلو وَ لكن مُكرر وَ موجود بكذا ماركة بس كقوام لأ ، هذا قوامه من طقة أرواج شانيل وَ ديور وَ كلا دي بو إللي قوامها ترطيبي بزيادة
– كيف رائحة المُنتج ؟
رائحته على سعره مو حلوه ، ريحته منتج وَ تركيبه مافيه ريحة عَطر مثل الشمع تقريباً نفس هالروائح
لكن أنا إنسانه ما أتحسس من الشيء إللي بَدون ريحة ، أتحسس من المُنتج إللي فيه ريحه لأن قد تَكون ريحة رائعة وَ تناسبني وَ قد لا تناسبني ، مثل ريحة أرواج ماك على نكهة شوكولاته وَ فانيلا ما تَعجبني وَ مع ذلك ما وَقفت شراء أرواج ماك
( يعني المَوضوع مافيه هالشيء القاتل ) ..
– هل النيود يليق بالبشرة الفاتحة وَ البشرة المتوسطة وَ السمراء ؟
كل بشرة يليق بها الروج النيود بس حسب الستايل وَ الماكياج وَ شكل الشفايف بَرضو وَ تون البشرة ( السحنة ) ..
كثير يقولون لا ما يَليق بنا كاميرون دياز شقراء وَ جونيث بالترو شقراء وَ الثنتين شفايفهم العلوية غير مُكتنزة وَ أحلى مَنهم مافيه
كيم كاردشيان الناتج النهائي من عمليات التنتنه بشرة سَمراء وَ شفايف مُمتلئة وَ النيود عليها من أروع ما يَكون
كيلي جينر أغلب أرواجها نيود بس نيود غامق ، مايا دياب برضو نيود وَ نيود غامق فَوق لون بشرتها الأسمر مَختارة الدرجات الغامقة وَ مرات تختار فاتح مَرة
وَ عفكرة البنات إللي جبت صَورهم أعلاه تراهم شُقر ، لو رجعتوا لحساباتهم عالأنستغرام راح تَشوفون شعورهم فاتحه بصورهم الثانية وَ عيونهم بالأصل مَلونة ، خاصة إللي عاليَمين مَدري وَش جنسيتها حامصة نفسها عالآخر ..
وَ بالنسبة للبشرة الداكنة كثيررر بشرتهم داكنة من ضمنهم كوين لطيفة ما تَفارق درجات النيود
بس كل وَحدة تختار على لُون بشرتها بالتجربة وَ مع التَمرس تعرفين وَش إللي يليق عليك ، آوكيه صَح لو إللي بشرتها بيضاء أستخدمت نفس الروج إللي تستخدمه كوين لطيفة
ماراح يظهر فيها نيود بيكون تقريباً حُول اللون البني ، بس بالنهاية كل شَخص له دَرجته المُناسبة ، وَ تذكروآ اللون نفسه له أكثر من سحنة وَ تون وَ لمعة أو مَطفي ، بُمحدد أو بَدون مُحدد الواحد يقدر يَتلاعب وَ يوصل للون الأفضل عَليه
أنا أعرف فيه ناس كثير يحبون يصنفون الألوان لبشرات مُعينة ، بس النيود مُتعدد السَحنات صَعب الحصر
لدرجة كريستيان لوبوتان نَزل مَجموعة شوزات إسمها nude وَ نفس الشيء ترقيمها نَمبر ١ إلى ٥ على ما أعَتقد
منها من النَيود الفاتح إلى الغامق ، تقريباً راعى فَروقات الألوان وَ بكذا محداً أنظلم
– كيف نَختار الروج النيود المُناسب لنا ؟
آآآهاه ذي صَعبة بس لو حسيتي فلانة لونها قريب من لوَنك وَ عجبك لون روجها تَقدرين تسألينها وَ تفيدك
أو روحي السَوق وَ جربي وَ حطي بالحسبان الروج بكريم أساس لونه يختلف عن لو مو حاطه أساس ، حتى لو الأساس نفس لون بشرتك لأن الأرواج بدون أساس تتشتت مع إحمرار لون البشرة وَ جريان الدَم ، إن شاء الله فَهمتوآ الفكرة
فيه كَثير بنات فرضاً إشتروا روج كشمير من لايم كرايم ، إنصدموا وَ قالوا شَين وَ سووآ هُوليلة
وَ فيه بنات طلعت شفايفهم كأنها مَحقونة وَ فيه إللي طلع كأنه تآتو وَ طلع روعة ، وَ فيه إللي طَلع رمادي
وَ فيه الذكيات إللي وَظفوا المُنتج لخدمة جَمالهم ، فعاد كل شيء لو أستخدم بذكاء راح يَضبط ، لكن الأفضل الواحد يشتري اللون الصح عليه إلا إذا تَوهق ما يَمنع إنه يخلط كذا لون وَ كذا مُحدد عَشان يضبط الشيء ، أفضل من إنه يَرمي المُنتج
وَ الأرواج من أسهل الأمور إللي سَهل التلاعب بهآ .
مُلاحظة ،'
تَم الحُكم على الأرواج بدون إستخدام مُحدد ، لأن مع المُحدد سَهل أصنع المُعجزات وَ ألعب بالتَون وَ مدى ملائمته مَعي